*Likumprojekts*

**Grozījumi Ieroču aprites likumā**

Izdarīt Ieroču aprites likumā (Latvijas Vēstnesis, 2019, 61.nr.) šādus grozījumus:

1. Papildināt likuma 13.panta pirmo daļu ar 10.punktu šādā redakcijā:

“10) atteikties no medicīniskās pārbaudes alkohola koncentrācijas noteikšanai, narkotisko vai citu apreibinošo vielu ietekmes pārbaudes, ja persona tiek pārbaudīta saistībā ar šaujamieroču, gāzes ieroču un signālieroču, pneimatisko ieroču, straikbola ieroču, peintbola ieroču, lāzertaga ierīču, dezaktivētu ieroču un šaujamieroču maināmo būtisko sastāvdaļu, aprites noteikumu kontroli.”

2. Papildināt likumu ar XX nodaļu šādā redakcijā:

“**XX nodaļa**

**Administratīvie pārkāpumi ieroču, munīcijas, to sastāvdaļu un speciālo līdzekļu aprites jomā un kompetence administratīvo pārkāpumu procesā**

**98.pants. Ieroču, munīcijas, to sastāvdaļu un speciālo līdzekļu aprites noteikumu pārkāpšana**

(1) Par gāzes ieroča un signālieroča vai par minēta ieroča munīcijas aprites noteikumu pārkāpšanu -

 piemēro naudas sodu fiziskajām personām no desmit līdz simts naudas soda vienībām, bet juridiskajām personām — no divdesmit līdz divsimt naudas soda vienībām.

 (2) Par dezaktivēta šaujamieroča, dezaktivēta lielas enerģijas pneimatiska ieroča, aukstā ieroča, mazas enerģijas pneimatiskā ieroča, straikbola ieroča, peintbola ieroča, lāzertaga ierīces vai par speciālā līdzekļa aprites noteikumu pārkāpšanu –

piemēro naudas sodu fiziskajām personām no desmit līdz simts naudas soda vienībām, bet juridiskajām personām — no divdesmit līdz divsimt naudas soda vienībām.

 (3) Par šaujamieroča, salūtieroča (akustiskā ieroča), lielas enerģijas pneimatiskā ieroča, šaujamieroča maināmās būtiskās sastāvdaļas, šāviena trokšņa slāpētāja (klusinātāja) vai par šaujamieroča vai salūtieroča (akustiskā ieroča) munīcijas vai munīcijas sastāvdaļas, aprites noteikumu pārkāpšanu, ko izdarījusi persona, kurai ir attiecīga atļauja, –

piemēro naudas sodu fiziskajām personām no divdesmit līdz simt piecdesmit naudas soda vienībām, atņemot šaujamieroča un lielas enerģijas pneimatiskā ieroča iegādāšanās, glabāšanas un nēsāšanas tiesības uz laiku no viena gada līdz trim gadiem vai bez tā, bet juridiskajām personām — no četrdesmit līdz trīssimt naudas soda vienībām, atņemot šaujamieroča, salūtieroča (akustiskā ieroča) un lielas enerģijas pneimatiskā ieroča iegādāšanās un glabāšanas tiesības uz laiku no viena gada līdz trim gadiem vai bez tā.

**99.pants. Atrašanās alkohola ietekmē vai narkotisko vai citu apreibinošo vielu ietekmē veicot ieroču apriti**

(1) Par šaujamieroča, gāzes ieroča un signālieroča, pneimatiska ieroča, straikbola ieroča, peintbola ieroča, lāzertaga ierīces, dezaktivēta šaujamieroča, dezaktivēta lielas enerģijas pneimatiska ieroča iegādāšanos, nēsāšanu, pārvadāšanu, izmantošanu, pielietošanu vai par šaujamieroča maināmās būtiskās sastāvdaļas iegādāšanos, pārvadāšanu alkohola ietekmē, ja izelpotā gaisa vai asins pārbaudē konstatētā alkohola koncentrācija asinīs pārsniedz 0,5 promiles, kā arī narkotisko, psihotropo, toksisko vai citu apreibinošo vielu ietekmē-

piemēro naudas sodu no divsimt līdz četrsimt naudas soda vienībām, atņemot šaujamieroča vai lielas enerģijas pneimatiskā ieroča iegādāšanās, glabāšanas un nēsāšanas tiesības uz laiku no viena gada līdz trim gadiem vai bez tā.

(2) Par atteikšanos no medicīniskās pārbaudes alkohola koncentrācijas noteikšanai, narkotisko vai citu apreibinošo vielu ietekmes pārbaudes, ja persona tiek pārbaudīta saistībā ar šaujamieroču, gāzes ieroču un signālieroču, pneimatisko ieroču, straikbola ieroču, peintbola ieroču, lāzertaga ierīču, dezaktivētu ieroču un šaujamieroču maināmo būtisko sastāvdaļu aprites noteikumu kontroli –

piemēro naudas sodu no divsimt līdz četrsimt naudas soda vienībām, atņemot šaujamieroča vai lielas enerģijas pneimatiskā ieroča iegādāšanās, glabāšanas un nēsāšanas tiesības uz laiku no viena gada līdz trim gadiem.

**100.pants. Šaušanas instruktora vai trenera darbības veikšana bez šaušanas instruktora vai trenera sertifikāta**

Par šaušanas instruktora vai trenera darbības veikšanu bez šaušanas instruktora vai trenera sertifikāta –

piemēro naudas sodu no simt līdz simts piecdesmit naudas soda vienībām.

**101.pants. Ieroču, munīcijas un speciālo līdzekļu komerciālās aprites kārtības pārkāpšana**

Par ieroča, munīcijas vai šo priekšmetu sastāvdaļu, vai speciālā līdzekļa komerciālās aprites kārtības pārkāpšanu, ko izdarījusi juridiskā persona, kurai izsniegta speciālā atļauja (licence) attiecīgās komercdarbības veikšanai –

piemēro naudas sodu juridiskajām personām – no piecdesmit līdz trīssimt naudas soda vienībām.

**102.pants. Komercdarbība bez speciālās atļaujas (licences) ieroču aprites jomā**

Par komercdarbību ar ieročiem, munīciju un speciālajiem līdzekļiem, ar šaujamieroču un munīcijas sastāvdaļām (ieskaitot šaujampulveri) (izņemot komercdarbību ar šaujamieročiem, šaujamieroču būtiskām sastāvdaļām, šaujamieroču munīciju un lielas enerģijas pneimatiskiem ieročiem) bez speciālās atļaujas (licences) –

piemēro naudas sodu fiziskajām personām vai valdes loceklim no trīssimt līdz četrsimt naudas soda vienībām, atņemot tiesības ieņemt noteiktus amatus komercsabiedrībās uz laiku no viena gada līdz pieciem gadiem vai bez tā.

**103.pants. Kompetence administratīvo pārkāpumu procesā**

Administratīvo pārkāpumu procesu par šā likuma 98., 99., 100., 101. un 102.pantā minētajiem pārkāpumiem veic Valsts policija.”.

3. Papildināt pārejas noteikumus ar 18.punktu šādā redakcijā:

“18. Šā likuma grozījumi par tā papildināšanu ar XX nodaļu stājas spēkā vienlaikus ar Administratīvās atbildības likumu.”

Iekšlietu ministrs Sandis Ģirģens

Vīza: valsts sekretārs Dimitrijs Trofimovs